The Way We Will Be หรือ ทิศทางแห่งอนาคตของคนอเมริกัน ของ John Zogby
นับเป็นเวลา 25 ปีมาแล้วที่คุณ John Zogby แห่งสถาบัน Zogby International ได้เก็บรวบรวมผลการสำรวจประชามติของคนอเมริกัน เพื่อนำมาวิเคราะห์
คุณ John Zogby ได้รวบรวมข้อมูลการสัมภาษณ์แบบเจาะลึกกลุ่มตัวอย่างชาวอเมริกันหลายพันคน เพื่อวิเคราห์ถึงพฤติกรรมผู้บริโภค และการเปลี่ยนแปลงด้านประชากรศาสตร์ที่อาจส่งผลต่อวิถีชีวิตและการเมืองอเมริกันในอนาคต และนำมาเผยแพร่ในหนังสือชื่อ TheWay We Will Be หรือ ทิศทางแห่งอนาคตของคนอเมริกัน โดยคุณ Zogby ระบุไว้ว่า ปัจจุบัน คนอเมริกันอายุระหว่าง 18-29ปีถือได้ว่าเป็นแกนนำในการสร้างความเปลี่ยนแปลงด้านต่างๆ ในโลก คุณ Zogby เรียกคนอเมริกันรุ่นใหม่เหล่านั้นว่าพลเมืองโลกกลุ่มแรกของอเมริกา เนื่องจากประมาณ 56% ของคนกลุ่มนี้ได้มีโอกาสเดินทางท่องเที่ยวไปตามประเทศต่างๆ และมีมุมมองต่อโลกที่น่าสนใจคนอเมริกันกลุ่มนี้ค่อนข้างนิยมชมชอบนโยบายต่างประเทศ แบบสมดุลของสหรัฐในตะวันออกกลางไม่ค่อยสนับสนุนสงครามกับอิหร่าน และยังพร้อมอ้าแขนรับความแตกต่างทางวัฒนธรรมนักสำรวจประชามติผู้นี้มองว่าชาวอเมริกันรุ่นใหม่อายุ 18-29ปีนี้จะช่วยยกระดับภาพพจน์ของอเมริกาในสายตาชาวโลกและช่วยปรับเปลี่ยนนโยบายต่างประเทศแบบด้านเดียวของสหรัฐได้ ในหนังสือ The Way We Will Be คุณ John Zogbyยังกล่าวถึงความเป็นเอกภาพของอเมริกาในอนาคต โดยคาดการณ์ว่าความแตกต่างทางการเมืองและวัฒนธรรมในช่วงหลายสิบปีที่ผ่านมาจะค่อยๆ เลือนหายไปกลายเป็นความกลมกลืนมาทดแทนดังจะเห็นได้จากการเลือกตั้งประธานาธิบดีครั้งที่ผ่านมา ซึ่งประชาชนส่วนใหญ่ ต่างมุ่งมองไปที่จุดหมายเดียวกันคือการแก้ไขปัญหาของประเทศและเกิดความแตกแยกน้อยกว่าการเลือกตั้งครั้งก่อนๆ นักสำรวจประชามติผู้นี้ยังมองว่าภาพลักษณ์ของคนอเมริกันในอนาคต จะไม่ผูกติดอยู่กับลัทธิวัตถุนิยมอีกต่อไปโดยจะมีลักษณะเป็นพลเมืองของโลกมากขึ้นคนคนอเมริกันรุ่นใหม่จะใส่ใจต่อปัญหาภายในของประเทศอื่นๆ มากขึ้นแม้จะไม่รู้ว่าประเทศนั้นอยู่ตรงไหนบนแผนที่โลกก็ตามและว่าเทคโนโลยีการสื่อสารใหม่ๆ รวมทั้งอินเตอร์เนตจะช่วยให้คนอเมริกัน สามารถเปิดรับข้อมูลข่าวสารและติดต่อกับผู้คนในส่วนอื่นๆของโลกได้สะดวกรวดเร็วขึ้น อย่างไรก็ตาม แม้ในหนังสือ The Way We Will Be จะระบุไว้ว่าในอนาคต คนอเมริกันจะเชื่อถือไว้วางใจรัฐบาลน้อยลงแต่เนื่องเพราะความสามารถของคนอเมริกันในการปรับตัว เพื่อรับมือกับวิกฤตการณ์ต่างๆจึงพอสรุปได้ว่า อนาคตของอเมริกาค่อนข้างสดใสทีเดียว คุณ John Zogbyบอกว่าคนอเมริกันพร้อมที่จะเปลี่ยนแปลงลำดับความสำคัญ ของสิ่งต่างๆและพร้อมปรับเปลี่ยนคำนิยามของความฝัน แบบอเมริกันรวมทั้งเปลี่ยนพฤติกรรมการใช้จ่ายในช่วงวิกฤตเศรษฐกิจเช่นนี้ คุณ Zogby สรุปส่งท้ายว่า แม้ภาวะเศรษฐกิจเวลานี้จะย่ำแย่แค่ไหนแต่ศักยภาพในการฟื้นฟู และปรับตัวจะช่วยให้อเมริกาผ่านช่วงเวลาที่ยากลำบากนี้ไปได้ซึ่งจะช่วยให้อเมริกา และโลกในอนาคตเป็นสถานที่ที่น่าอยู่มากขึ้นกว่าเดิม